Source: https://www.jogiforum.hu/hirek/10629
Timestamp: 2020-07-10 19:49:11
Document Index: 774641

Matched Legal Cases: ['bíróság ', 'Bíróság ', 'bíróság ', 'bíróság ', 'bíróság ', 'bíróság ']

Jogszerű volt a Tilos egy hónapos felfüggesztése | hírek | Jogi Fórum ﻿
Jogszerű volt a Tilos egy hónapos felfüggesztése
2004.05.10. HavariaPress
Jogszerűen függesztette fel az ORTT a Tilos Rádió műsorát a bíróság hétfői döntése értelmében - jelenti a HavariaPress.
A Fővárosi Bíróság így első fokon részben helyben hagyta a médiahatóság határozatát. Az ügy azt követően került a bíróság elé, hogy a rádiót működtető kulturális alapítvány az ORTT határozatának felülvizsgálata iránt indított pert. A bíróság a közigazgatási perben a felperes keresete nyomán megvizsgálta a Tilos Rádióval szemben hozott határozatot, amely többszörös szankcióval marasztalta a Tilos Rádiót, miután úgy ítélte meg, hogy a rádió magatartásával az áll arányban.
A bíróság a perben azt is vizsgálta, hogy az ORTT a határozatot a jogszabályok keretei között hozta-e meg, illetve hogy a szankciók kiszabásakor jogszerűen mérlegelte-e a rádió tavaly decemberi - három alkalommal kifejtett - magatartását. A bírák az ítéletben megállapították, hogy az ORTT a magatartás jogszerű minősítése mellett jogszerűen figyelmeztette írásban a műsorszolgáltatót, sőt jogszerű a műsorszolgáltatási jog 30 napos felfüggesztése is.
Ugyanakkor nem lett volna lehetősége a testületnek arra, hogy kizárja a Műsorszolgáltatási Alapból a rádiót, s a kizárást hatósági határozatban állapítsa meg. Emiatt ezt a szankciót az első fokon eljáró bíróság mellőzte.